Adshumbic Esusën ubitedi chuiquin:
Tsiuec nidnu.
Mibia nidannequin chian potec nid,
quepondash.
Adoac cano antabëdtoanec chian potec nidnubi abentsëqui tëshëdshun Esusën abi datsidadquidotsen chuiquin:
Nidannec nid,
quequin nidannemepanëdash.
Adec matses abitedi nidannebon:
Nuquin Papa chuitannu,
quianec nidash macuësh tapa dectatoash abentsëqui tsadquin Esusën Nuquin Papa chuinubi inchëshpanëdash.
Adnubi chian dapa potec abëd icquidobëd nidequi inchëshpondabi.
Adec nidec chian nënantanquio yannubi cunquequid tapa choec cunquetuidpondash.
Adnuc uncadenquio yanec acte cumapenec bocquiampondash.
Cumapenec acte bocquenuc cano mentoadtiadpambo icpondash.
Adnubien badiadte anoentsëqui Esus acte bëntse abëd icquido yacmi chopondash.
Adec acte bëntse chosho istanec ubitedi:
Podobitsi nec,
quiash dacuëdtanec sidquecuededpondac.
Adnubien Esus:
Ubi neque.
Dacuëdenda,
quepondash.
Adoaquien Petedon:
¿Cun Icbombobida ne?
Cun Icbombo icquin en ubi:
Acte bëntse cho,
ca,
capondash.
Adsho tantiashun Esusën:
En cho,
caquien Petedo canonuësh budanec acte bëntse Esus bëquedec nidpondash.
Esusuidi isec bëdambuec niduidequi cunquequid tapan nac acte cumapenec bocquesho istanec dacuëdtanec acte bëntse niduidbuedi mentoadtsempondash.
Adec mentoadquin:
Ubi bed,
Icbo,
caquien
Esusën badedquio mëdintanquin indopondash.
Aden indoequi:
Cun icbon ubi bëdambuen nametsiash,
quebuedi ¿atotsi quiash dacuëdtano?
Ubi bëdiactsëc tantiactsëcquid mibi nec,
capondash Esusën.
Adtanec Petedobëd cano antsadtonobi cumapenec cunquebuedi ënëdpondash.
Adecbidi acte bocquenquio yanuapondash.
Adsho issun cano antabëdquidon dannëshën sebudshun ismequin:
Mibi bëdamboshë iquec.
Ma Nuquin Papan Madombo mibi nepayoc,
quequin ubitedishun Esus chuibededpondac.
Adashic chian dapa potiash nidaid Quenesaded caid yacno choash pudundopondabi.
Pudundosho issun ambocquidon:
Bëdanmianquid chosh,
quequin uannocquido abitedi chuibenniac daicsaidobëta nënquido Esus yacno bëbëpondash.
Bëbëshumbic:
Dashcuteuidtsëqui mishash bëdantsiash,
queshun Esus chuiquin:
Min dashcute cuëma daicsaidobëta nënquido mishme,
cac dashcute bëntsecquid cuëma mishmiaqui abitedimbo bëdampondash.